Έχοντας επισκεφτεί πριν από 30 περίπου χρόνια την Αστυπάλαια, χάρηκα που κατά τη φετινή μου επίσκεψη με τη σύζυγο και τον γιο μου, βρήκα ένα νησί που παραμένει απέριττο, ανεπιτήδευτο και φιλόξενο. Η φιλοξενία που μας προσφέρθηκε στο Λειβάδι, από τον ίδιο τον τόπο και τους κατοίκους του που εξακολουθούν να παράγουν και να προσφέρουν κάθε λογής ποιοτικά προϊόντα καθώς και από το σπίτι της Μαρίας, ήταν μια εμπειρία αξιομνημόνευτη.Την ίδια επιλογή θα κάναμε αν επιστρέφαμε κάποια στιγμή στο μέλλον. Πέρα από τις ομορφιές του νησιού, αναπολούμε τα γεύματα που κάναμε στη βεράντα δίπλα από τη συκιά με τους άγουρους ακόμη αλλά πολλά υποσχόμενους καρπούς της. Γεύματα με ντόπια τυριά, ντομάτες από το Λειβάδι και παξιμάδια με Αστυπαλίτικη ζαφορά. Ελληνικό καλοκαίρι.